钦定古今图书集成/明伦汇编/氏族典/第455卷 > 《宋氏世谱序》明·方孝孺
## 钦定古今图书集成/明伦汇编/氏族典/第455卷 > 《宋氏世谱序》明·方孝孺

“士有无位而可以化天下者，睦族是也。天下至大也，
睦吾族何由而化之？人皆欲睦其族，而患不得其道，
吾为之先，孰忍弃而不效乎？有族者皆睦，则天下孰
与为不善？不善者不得肆，至治可几矣。”睦族之道三：
“为谱以联其族；谒始迁之墓以系其心；敦亲亲之礼
以养其恩。”谱之法：“正月之吉会族以修谱也；四时孟
月会族以读谱也。十二月之吉会族而书其行，以为
劝戒也。”谒墓之法，“春序饮以申礼义，秋序饮以明宪
章也。”亲亲之道，喜戚富贫相庆吊周恤也；老壮稚弱，
相敬让慈爱也，役相助也，力相藉也，难相拯而死相
葬也。斯三者并行，虽士可以成化，况有位者乎？不难
于变天下之俗，况乡闾之近者乎？近者宜其易为，有
位者宜其易化。然而莫为且莫化者，知道者鲜也。知
道而有位，人焉得而不望之乎？金华宋氏，太史公之
族。太史公以道德文学师当世，道之行先于其族，凡
可以睦族者，无不为矣。斯其谱也。谱非公一代之书，
后世之所守者也，非止一家之事，举族之所取则者
也。使远而后世，众而族人，皆如公之心，虽无谱焉可
也。苟为不然，有法以传之，犹恐其或废，况徒谱乎？某
是以私附其说于后，俾后之人得以览而择焉。由一
族而推之天下，将必自兹始。此固公之志也欤！

《宋史宋琪传》：“琪字俶宝，幽州蓟人，官至右仆射。宋雄
者，亦幽州人，与琪齐名燕、蓟间，谓二宋。”

《宋庠传》：庠与弟祁同时举进士，礼部奏祁第一，庠第
三。章献太后不欲以弟先兄，乃擢庠第一，而寘祁第
十。人呼曰“二宋”，以大小别之。

《名山藏高道记》：“宋克善书，书作章草法，一时学者争
效之。时有宋广字昌裔者，仕沔阳同知，亦善草书，人
称二宋。”

凌迪知《万姓统谱》。